རང་ལོ་༣༧ཡིན་པ་ཨ་ནེ་འཆི་མེད་ནི།སྐྱེས་ཡུལ་དཀར་མཛེས་རྫོང་།ཁོག་བཙན་ཨ་རུ་ར་གྲོང་།ཕ་རྡོ་རྗེ་ཚེ་རིང་དང་།མ་ངག་དབང་ཆོས་སྒྲོན་གཉིས་སུ་ཕྱི་ལོ་༡༩༧༤ལོར་སྐྱེས།ཆུང་དུས་ནས་ལམ་བྲག་བཙུན་དགོན་དུ་ཞུགས་ནས་ཕྱི་ལོ་༡༩༩༣ཡས་མས་ནས་ལམ་བྲག་རིན་པོ་ཆེའི་བཀའ་ལྟར་སྨན་ལ་སྦྱངས།སྨན་མཐར་ཕྱིན་པ་དང་ལམ་བྲག་སྒེར་གཉེར་སྨན་ཁང་༼ལམ་བྲག་རིན་པོ་ཆེས་མི་མང་ཉམ་ཐག་ཚོའི་ཆེད་དུ་བཙུགས་པའི་དཀར་མཛེས་ཁྲོམ་གཞུང་དུ་ཡོད་པའི་སྨན་ཁང་ཞིག་རེད།༽དུ་བོད་རྒྱ་ཟུང་འབྲེལ་གྱི་སྨན་པར་གནང་སྟེ་ཉིན་ལྟར་ཉམ་ཐག་ནད་པ་བརྒྱ་ཕྲག་བརྒལ་བར་ལྟ་རྟོག་གནང་བཞིན་ཡོད།རང་ལོ་༣༥ཡས་མས་ཡིན་པ་བཙུན་མ་ཆོས་དགའ་ནི་སྐྱེས་ཡུལ་དཀར་མཛེས་རྫོང་།ཁྱིམ་དཀར་གྲོང་།ཕ་ངག་དབང་དགེ་འདུན་དང་།མ་བུ་མོ་བཀྲ་ལུ་གཉིས་སུ་སྐྱེས།ཆུང་དུས་ནས་ལམ་བྲག་བཙུན་དགོན་དུ་ཞུགས་ཏེ་ལོ་མང་རིང་ལམ་བྲག་སྨན་ཁང་དུ་སྨན་གཡོག་བྱས་ཡོད་པ་རེད།།